กสิกรฯคงจีดีพีไทยปี59โต 3% ชี้ได้มาตรการรัฐหนุน
ศูนย์วิจัยกสิกรไทยเผยเศรษฐกิจไทยได้แรงหนุนจากนโยบายการคลังประคองจีดีพีปี 59 โตได้ 3% แต่ยังมีปัจจัยลบรุมเร้าเพียบ
7 เม.ย. 2559

ศูนย์วิจัยกสิกรไทยเผยเศรษฐกิจไทยได้แรงหนุนจากนโยบายการคลังประคองจีดีพีปี 59 โตได้ 3% แต่ยังมีปัจจัยลบรุมเร้าเพียบ 
นางพิมลวรรณ มหัจฉริยวงศ์ รองกรรมการผู้จัดการ ศูนย์วิจัยกสิกรไทย เปิดเผยว่า คงประมาณการจีดีพีทั้งปี 2559 จะเติบโต 3% หรือในกรอบ 2.5-3.5% โดยครึ่งปีแรกขยายตัว 2.8% และจีดีพีครึ่งปีหลังขยายตัว 3.3%  แต่ปรับประมาณการไส้ในใหม่ ตัวเลขที่ปรับลง ได้แก่ การส่งออกลดเหลือ 0% จากโต 2% การบริโภคเอกชนเหลือ 1.9% จาก 2.1% การลงทุนเอกชนเหลือ 2.3% จาก 3.9% ส่วนที่ปรับขึ้น ได้แก่ บริโภคภาครัฐโต 3% จาก 2% ลงทุนภาครัฐโต 11.5% จาก 7.9%
ทั้งนี้ แรงกระตุ้นจากมาตรการของรัฐบาลหลายโครงการที่มีเม็ดเงินรวม 6-8 หมื่นล้านบาท จะส่งผลบวกต่อผลิตภัณฑ์มวลรวมประเทศ (จีดีพี) ปีนี้เพิ่มขึ้น 0.4-0.6% ประกอบด้วย มาตรการการจัดทำงบกลางปีเพิ่มกว่า 5.6 หมื่นล้านบาท โครงการบ้านประชารัฐ มาตรการภาษีเพื่อสนับสนุนการท่องเที่ยวและกระตุ้นเศรษฐกิจในช่วงสงกรานต์ การเติมเงินกองทุนหมู่บ้านรอบใหม่ และโครงการลงทะเบียนผู้มีรายได้น้อยเพื่อจัดระบบสวัสดิการรัฐ 
อย่างไรก็ตาม ปัจจัยลบที่เคยประมาณการไว้ เริ่มส่อเค้าอาจจะกระทบรุนแรงกว่าที่คาด ทั้งภัยแล้งและรายได้เกษตรกรที่ลดลงกระทบกับการบริโภคมากขึ้น การส่งออกเติบโตต่ำกว่าที่คาด และการลงทุนภาคเอกชนเติบโตช้ากว่าที่คาด โดยปัจจัยลบดังกล่าว มีผลลดทอนจีดีพีลงประมาณ 0.9-1.2% แต่มาตรการรัฐรวมทั้งการท่องเที่ยวที่ส่งผลบวกต่อจีดีพีเพิ่มขึ้น 0.9-1.1% ช่วยชดเชยปัจจัยลบได้